ΟΔΗΓΙΑ ΤΗΣ ΕΠΙΤΡΟΠΗΣ της 1ης Ιουλίου 1982 περί τρίτης προσαρμογής στην τεχνική πρόοδο της οδηγίας 71/318/ΕΟΚ του Συμβουλίου περί προσεγγίσεως των νομοθεσιών των Κρατών μελών των αναφερομένων στους μετρητές όγκου των αερίων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας,

την οδηγία 71/316/ΕΟΚ του Συμβουλίου της 26ης Ιουλίου 1971 περί προσεγγίσεως των νομοθεσιών των Κρατών μελών των σχετικών με τις κοινές διατάξεις για τα όργανα μετρήσεως και για τις μεθόδους μετρολογικού ελέγχου (1), όπως τροποποιήθηκε τελευταία από την πράξη προσχωρήσεως της Ελλάδας, και ιδίως το άρθρο 17,

Εκτιμώντας:

ότι λαμβανομένης υπόψη της τεχνικής προόδου στο θέμα αυτό, είναι αναγκαίο να τροποποιηθεί η οδηγία 71/318/ΕΟΚ (2), όπως τροποποιήθηκε τελευταία από την οδηγία 78/365/ΕΟΚ της Επιτροπής(3)-

ότι οι διατάξεις της παρούσας οδηγίας είναι σύμφωνες με τη γνώμη της Επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων στις συναλλαγές στον τομέα των οργάνων μετρήσεως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα κείμενα που περιλαμβάνονται στα σημεία I.Β. 3.2.3, I.Β. 8, I.Β. 9.2.I, I.Β. 10, II. 5.2.1, III. 3.1.1, III. 3.3 και III. 7.1 του παρατήματος της οδηγίας 71/318/ΕΟΚ αντικαθίστανται σύμφωνα με το παράρτημα της παρούσας οδηγίας.

Άρθρο 2

Τα Κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, για να συμμορφωθούν προς την παρούσα οδηγία, την 1η Μαΐου 1983.

Ενημερώνουν αμέσως περί αυτού την Επιτροπή.

Άρθρο 3

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, την 1η Ιουλίου 1982.

Για την Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 202 της 6. 9. 1971, σ. 1.

(2) ΕΕ αριθ. L 202 της 6. 9. 1971, σ. 21.

(3) ΕΕ αριθ. L 104 της 18. 4. 1978, σ. 26.

ΠΑΡΑΡΤΗΜΑ

I.B. 3.2.3. Οι άξονες εξόδου των κινητηρίων αξόνων πρέπει να προστατεύονται κατάλληλα, όταν δεν είναι συνδεδεμένοι με κινητή πρόσθετη διάταξη.

I.B. 8. Εναπόθεση των σημάτων ελέγχου και σφραγίσματος

8.1. Οι θέσεις των σημάτων πρέπει να επιλέγονται κατά τρόπο ώστε μια αποσυναρμολόγηση του τμήματος που έχει σφραγισθεί με ένα από τα σήματα αυτά να επιφέρει την καταστροφή του εν λόγω σήματος.

8.2. Εφόσον οι ενδείξεις που προβλέπονται στο σημείο I.B. 4.1 εναποτίθενται σε ειδική πλάκα σημάνσεως, και εφόσον η πλάκα αυτή δεν είναι προσαρμοσμένη κατά τρόπο μόνιμο, το ένα από τα σήματα πρέπει να τοποθετείται κατά τρόπο ώστε να καταστρέφεται όταν η ειδική πλάκα αφαιρείται, με σκοπό την παρεμπόδιση της αφαιρέσεως της εν λόγω πλάκας.

8.3. Πρέπει να προβλέπονται θέσεις για τα σήματα ελέγχου ή σφραγίσματος:

α) σε όλες τις πλάκες που φέρουν ένδειξη, η οποία προδιαγράφεται από το παρόν παράρτημα, εκτός αν οι πλάκες αυτές δεν είναι προσαρμοσμένες κατά τρόπο μόνιμο-

β) σε όλα τα τμήματα του μετρητή που δεν μπορούν να προστατευτούν με άλλον τρόπο από χειρισμούς που ενδέχεται:

- να επηρεάσουν ή να μεταβάλουν την ένδειξη της διατάξεως ενδείξεως του μετρητή,

- να μεταβάλουν ή να διακόψουν τη σύζευξη μεταξύ της διατάξεως μετρήσεως και της διατάξεως ενδείξεως,

- να αφαιρέσουν ή να μετατοπίσουν σημαντικά από μετρολογικής απόψεως στοιχεία-

γ) στη σύνδεση των κινητών προσθέτων διατάξεων ή στα προστατευτικά μέσα που προβλέπονται στο σημείο I.B. 3.2.3.

I.B. 9.2.1. Οι μετρητές που εμφανίζονται στον αρχικό έλεγχο ΕΟΚ πρέπει να είναι σε κατάσταση λειτουργίας. Ο αρχικός έλεγχος ΕΟΚ δεν εγγυάται ούτε την καλή λειτουργία ούτε την ακρίβεια των ενδείξεων των σχετικών με τις πρόσθετες διατάξεις τις συνδεδεμένες ενδεχομένως σύμφωνα με τα σημεία I.B. 3.1. και I.B. 3.2. Κανένα σήμα ελέγχου ή σφραγίσματος ΕΟΚ δεν πρέπει να τοποθετείται επ' αυτών των προσθέτων διατάξεων, εξαιρουμένων των συνδέσεων που προβλέπονται στο σημείο I.B. 8.3 υπό γ.

I.B. 10. Σήματα ελέγχου και σφραγίσματος

10.1. Εναπόθεση

Οι μετρητές που έχουν υποστεί με επιτυχία τις δοκιμασίες του ελέγχου:

- φέρουν το σήμα αρχικού ελέγχου ΕΟΚ,

- λαμβάνουν τα σήματα σφραγίσματος ΕΟΚ στις θέσεις που προβλέπονται στο σημείο I.B. 8.3.

10.2. Ισχύς

Η εναπόθεση σημάτων αρχικού ελέγχου ΕΟΚ και σφραγίσματος ΕΟΚ σε μετρητή αερίων πιστοποιεί αποκλειστικά ότι ο εν λόγω μετρητής πληρεί τις διατάξεις της παρούσας οδηγίας.

II. 5.2.1. Αν εφαρμοσθούν στους κινητήριους άξονες οι μέγιστες ροπές που αναφέρονται στους μετρητές στα σημεία I.B. 3.2.1 ή I.B. 3.2.2, η ένδειξη του μετρητή μπορεί να μεταβάλλεται, κατ' ανώτατο όριο, κατά 1,5 % σε Qmin, με την επιφύλαξη της διατάξεως του σημείου II. 6.3.2.

III. 3.1.1. Oι μετρητές πρέπει να φέρουν άναντα και κάταντα του κυκλώματος του αερίου μια υποδοχή στατικής πιέσεως που να επιτρέπει τη μέτρηση της απώλειας πιέσεως- η μετρούμενη πίεση άναντα αποτελεί την πίεση αναφοράς.

III. 3.3. Υποδοχές πιέσεως

3.3.1. Τα ανοίγματα των υποδοχών πιέσεως πρέπει να έχουν διάμετρο τουλάχιστον 3 mm. Στην περίπτωση των υποδοχών πιέσεως σε σχήμα σχισμής, αυτή πρέπει να έχει, κατά τη διεύθυνση της ροής, πλάτος τουλάχιστον 2 mm και κάθετη τομή τουλάχιστον 10 mm2.

3.3.2. Οι υποδοχές πιέσεως πρέπει να είναι εφοδιασμένες με διάταξη αεροστεγούς κλεισίματος.

3.3.3. Η υποδοχή πιέσεως για την πίεση αναφοράς πρέπει να φέρει κατά τρόπο ορατό και ανεξίτηλο την ένδειξη "pr", ενώ η άλλη υποδοχή πιέσεως την ένδειξη "p".

III. 7.1. Δοκιμή ακριβείας

Ένας μετρητής θεωρείται ότι πληρεί τις προδιαγραφές που αφορούν τα μέγιστα ανεκτά σφάλματα, όταν οι εν λόγω προδιαγραφές τηρούνται με τις κατωτέρω παροχές:

Qmin, 0,10 Qmax(αν αυτή η τιμή είναι ανώτερη του Qmin), 0,25 Qmax, 0,40 Qmax, 0,70 Qmax και Qmax.

Αν η δοκιμή πραγματοποιείται υπό άλλες συνθήκες, οι εν λόγω συνθήκες πρέπει να εγγυώνται το ίδιο αποτέλεσμα με τους ανωτέρω αναφερόμενους ελέγχους.